Document ID: 32011R1344

A TANÁCS 1344/2011 RENDELETE
(2011. december 19.)
egyes mezőgazdasági, halászati és ipari termékek tekintetében a közös vámtarifában rögzített autonóm vámtételek felfüggesztéséről és az 1255/96/EK rendelet hatályon kívül helyezéséről
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 31. cikkére,
tekintettel az Európai Bizottság javaslatára,
mivel:
(1)
Az Európai Unión belül az e rendeletben meghatározott egyes mezőgazdasági, halászati és ipari termékeket jelenleg nem vagy nem megfelelő mennyiségben állítják elő, ennek következtében nem elégíti ki az Unió felhasználóiparának igényeit.
(2)
Az Unió érdeke ezért a közös vámtarifa e termékekre vonatkozó autonóm vámtételeinek részleges vagy teljes felfüggesztése.
(3)
Az egyes ipari, mezőgazdasági és halászati termékek tekintetében a közös vámtarifában rögzített autonóm vámtételek ideiglenes felfüggesztéséről szóló, 1996. június 27-i 1255/96/EK tanácsi rendelet (1) több alkalommal módosításra került. Az átláthatóság érdekében ezért ezt a rendeletet teljes egészében új rendelettel kell felváltani.
(4)
A közös vámtarifa egyes ipari, mezőgazdasági és halászati termékekre vonatkozó autonóm vámtételek felfüggesztéséről szóló rendeletek a korábbi intézkedéseket nagymértékben megújították. Az érintett intézkedések végrehajtásának ésszerűsítése érdekében tehát helyénvaló nem korlátozni e rendelet érvényességi idejét, mivel annak hatálya módosítható, és e rendelet mellékletébe a termékek tanácsi rendelet útján bekerülhetnek, vagy onnan elhagyhatók.
(5)
Átmeneti jellegüknél fogva az e rendelet mellékletében felsorolt vámfelfüggesztéseket rendszeres időközönként, legkésőbb a listára kerülésüket vagy megújításukat követő öt éven belül felül kell vizsgálni. Amennyiben továbbá a technikai fejlődésnek köszönhetően, vagy a megváltozott körülmények és piaci gazdasági folyamatok eredményeként az Uniónak többé nem érdeke a vámtételek felfüggesztésének fenntartása, a Bizottság által a saját maga kezdeményezésére vagy egy vagy több tagállam kérésére lefolytatott felülvizsgálat alapján tett javaslat eredményeként azok bármikor megszüntethetők.
(6)
Az arányosság elvének megfelelően e rendelet alapvető célkitűzéseinek eléréséhez, azaz az uniós ipar versenyképességének növeléséhez, valamint az iparban foglalkoztatottak létszámának fenntartásához, a munkahelyteremtéshez és az ipari szerkezet korszerűsítéséhez szükséges és helyénvaló rendelkezni a közös vámtarifában egyes termékekre vonatkozóan rögzített vámtételek felfüggesztésének szabályairól. E rendelet az Európai Unióról szóló szerződés 5. cikkének (4) bekezdésével összhangban nem lépi túl a célkitűzések eléréséhez szükséges mértéket,
ELFOGADTA EZT A RENDELETET:
1. cikk
A közös vámtarifának a mellékletben felsorolt termékekre vonatkozó autonóm vámtételei az abban foglaltak szerint felfüggesztésre kerülnek.
2. cikk
(1) A Bizottság bármikor felülvizsgálhatja a mellékletben feltüntetett termékekre vonatkozó vámfelfüggesztéseket, az alábbi esetekben:
a)
saját kezdeményezésére;
b)
egy vagy több tagállam kérésére.
(2) A Bizottság a mellékletben meghatározott évben köteles felülvizsgálni az egyes vámfelfüggesztéseket.
(3) A Bizottság munkáját a felülvizsgálat során egy tagállami szakértőkből álló csoport segíti.
3. cikk
Amennyiben a 2. cikkben meghatározott kötelező felülvizsgálat alapján a Bizottság úgy ítéli meg, hogy bizonyos termékek tekintetében a vámfelfüggesztéseket módosítani kell vagy azokat meg kell szüntetni, a mellékletben szereplő lista módosítására vonatkozó javaslatot terjeszt a Tanács elé.
4. cikk
Az 1255/96/EK rendelet hatályát veszti.
5. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2012. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. december 19-án.

Labels: 1
7
3
6
15